Wat sê die Bybel oor die doop? | Ettienne se Blog
In enige saak waarin ons God se wil soek, is dit belangrik dat ons Sy woord as enigste waarheid erken. Jesus is tog God se Woord n.a.v. Joh 1. Jesus Christus is dus die enigste fondament waarop ons kan bou en Hy is die volle openbaring van die waarheid in die Woord.
Die doop as sakrament:
‘n Sakrament is ‘n fisiese teken wat deur Jesus self aan ons gegee is om ons aan ‘n geestelike waarheid te herhinner. Jesus het net twee sulke sakramente ingestel. Die eerste is die nagmaal (Matt 26:26-28) en die tweede is die Doop:
Mat 26:26-28 Gaan dan na al die nasies toe en maak die mense my dissipels: doop hulle in die Naam van die Vader en die Seun en die Heilige Gees, en leer hulle om alles te onderhou wat Ek julle beveel het. En onthou: Ek is by julle al die dae tot die voleinding van die wêreld.”
God het niks ingestel of laat gebeur sonder rede nie en dus is die sakramente nie net toevallig in die Skrif opgeteken nie. Ons sien dit as ons kyk na die voorskrifte wat God aan Moses en Aaron gegee het vir die tempeldiens en hoe hulle dit presies moes uitvoer. Waar daar ligtelik daarmee omgegaan is, was die straf onmiddelik (Lev 10:1-3). So word ons ook gewaarsku teen die nagmaal wanneer ons dit met bitterheid en onvergifnis in ons hart gebruik (1 Kor 11;27). Daar is geen waarskuwing teen ontoepaslike gebruik van die doop nie, maar daar word gewaarsku teen versuim
Hand 22:16 En nou, waarom nog wag? Kom, laat jou doop en jou sondes afwas nadat jy sy Naam aangeroep het
Die doop in Christus Jesus is ‘n uitsluitlike Nuwe Testamentiese instelling en vervang dus enige ander of vorige vorme van doop (Hand 19:3-5)
Dit is ook ‘n profetiese aksie wat spreek van ‘n verwagting van ‘n verwesenliking van God se beloftes. Dit is ook’n wapen in ons stryd teen satan en het dus groot geestelike krag.
Die leer van die doop:
Dit blyk dus dat daar in die vroeë kerk ‘n duidelike leer oor die doop was n.a.v. Jesus se opdrag in Matt 28:19. Dit blyk ook dat hierdie leer as deel van die evangelie verkondig is. In Handelinge 8 lees ons; En Filippus het sy mond geopen en van hierdie Skrif af begin en die evangelie van Jesus aan hom verkondig. En terwyl hulle voortreis op die pad, kom hulle by water; en die hofdienaar sê vir hom: Daar is water; wat verhinder my om gedoop te word? (Hand 8:35-36) Die hofdienaar het dus geweet van die doop nadat die evangelie met hom gedeel is.
In Matt 28:19 beveel Jesus ons om die evangelie te deel, dissipels van mense te maak, hulle te doop in die Naam van die Vader, die Seun en die Heilige Gees en hulle dan al die dinge te leer wat Hy gesê het. Die doop is dus nie ‘n goeie voorstel of sterk aanbeveling nie, maar ‘n opdrag. Wat is ons geloof in God dan werd as ons dit nie nodig ag om aan Sy bevele gehoorsaam te wees nie? Samuel stel dit baie duidelik in 1 Sam15
1Sam 15:22-23 Daarop sê Samuel: Het die HERE behae in brandoffers en slagoffers soos in gehoorsaamheid aan die stem van die HERE? Kyk, om gehoorsaam te wees is beter as slagoffer, om te luister beter as die vet van ramme. Want wederstrewigheid is ‘n sonde van waarsêery, en eiesinnigheid is afgodery en beeldediens.
Om te weet wat reg is en dit nie te doen nie is dus willekeurige sonde (Jak 4:17)
1. Vlg. Hand 22:16 simboliseer dit die afwas van ons sondes;
Hand 22:16 En nou, waarom versuim jy? Staan op, laat jou doop en jou sondes afwas, terwyl jy die Naam van die Here aanroep.
Christus se bloed het ons skoon gewas van ons sondes. Alle mense is sondig en ontbreek aan God se heerlikheid (Rom3:23)
2. Dit simboliseer ons begrafnis en opstanding saam met Christus (Rom 6:4, Kol 2:12)
– Wanneer ons wedergebore word, sterf ons ou sondige mens/natuur saam met Christus. (Rom 6:6-8, 2Tim 2:11) Ons kan nie God met ons liggame behaag nie en dit moet sterf (Rom 8:8-10) saam met Jesus.
3. Dit simboliseer on redding (1 Pet 3:21) -
Net soos Noag is ons ook uit genade gered. Met die sondeval en die kennis van goed en kwaad het ons ook ’n gewete ontwikkel wat ons konstant aankla en getuig van ons verwydering van God. Die doop bevestig dat God dit herstel het sodat ons kan weet dat ons verhouding met Hom herstel is. Die satan probeer ons egter aanhoudend herhinner aan ons ou, sondige lewe maar deur die doop kry ons saligheidssekerheid.
Die waarde van die doop:
Eerstens is dit ‘n daad van gehoorsaamheid waarin ons uiting gee aan Jesus se opdrag in Matt 28:19. Jakobus sê dan ook: Want soos die liggaam sonder gees dood is, so is ook die geloof sonder die werke dood. (Jak 2:26)
Ten tweede gee dit aan ons sekerheid van redding en die ewige lewe deur dat ons nou ‘n skoon gewete het voor God (1Pet 3:21). 1Joh 5 sê ook dat daar drie getuies op aarde is wat oor ons redding en ewige lewe getuig nl. Die Gees, die water en die bloed.
1Joh 5:7-13 Want daar is drie wat getuig in die hemel: die Vader, die Woord en die Heilige Gees, en hierdie drie is een; (8) en daar is drie wat getuig op die aarde: die Gees en die water en die bloed, en die drie is eenstemmig. (9) As ons die getuienis van die mense aanneem—die getuienis van God is groter, omdat dit die getuienis is van God wat Hy aangaande sy Seun getuig het. (10) Wie in die Seun van God glo, het die getuienis in homself. Hy wat God nie glo nie, het Hom tot leuenaar gemaak, omdat hy die getuienis nie geglo het wat God aangaande sy Seun getuig het nie. (11) En dit is die getuienis: dat God ons die ewige lewe gegee het, en dié lewe is in sy Seun. (12) Hy wat die Seun het, het die lewe; wie die Seun van God nie het nie, het nie die lewe nie. (13) Dit het ek geskrywe aan julle wat glo in die Naam van die Seun van God, sodat julle kan weet dat julle die ewige lewe het en kan glo in die Naam van die Seun van God.
Derdens noem 1Pet 3 juis dat die doop die teëbeeld van die sondvloed ons ook nou red soos Noag en sy gesin. Soos voorheen genoem, gebeur niks in God se heilsplan toevallig nie en was die sondvloed ook ‘n heenwyse na ‘n geestelike waarheid. In Genesis 6 word geskryf van die engele wat die hemel verlaat het en vroue op aarde geneem het en hoe die hele aarde korrup geword het. Die groot vloed het dus die aarde gereinig van die invloed van die gevalle engele.
2 Pet 2:4-5 maak ook verder kommentaar oor wat tydens die sondvloed gebeur het. As die doop ons dan red soos Noag, dan word ons ook beskerm van die invloed van Satan en sy gevalle engele in ons lewe.
1Pet 3: 19-22 in wie Hy ook heengegaan en gepreek het vir die geeste in die gevangenis, (20) wat eertyds ongehoorsaam was toe die lankmoedigheid van God een maal gewag het in die dae van Noag, onderwyl die ark gereed gemaak is, waarin weinig, dit is agt, siele deur water heen gered is; (21) waarvan die teëbeeld, die doop, ons nou ook red, nie as ‘n aflegging van die vuilheid van die vlees nie, maar as ‘n bede tot God om ‘n goeie gewete—deur die opstanding van Jesus Christus (22) wat heengegaan het na die hemel en aan die regterhand van God is, terwyl engele en magte en kragte aan Hom onderwerp is.
In 1Kor 10 skryf Paulus van Israel se doop in die see.
1Kor 10:1-4 Want ek wil nie hê, broeders, dat julle nie sou weet nie dat ons vaders almal onder die wolk was en almal deur die see deurgegaan het, (2) en almal in Moses gedoop is in die wolk en in die see, (3) en almal dieselfde geestelike spys geëet het, (4) en almal dieselfde geestelike drank gedrink het, want hulle het gedrink uit ‘n geestelike rots wat gevolg het, en die rots was Christus.
Waarom sou Paulus dan heenwys na die deurgang deur die Rooi See as ‘n doop? Weereens het God ‘n spesifieke plan gehad met Sy volk en ons vind die rede hiervoor in Eksodus 13:
Toe Farao die volk laat trek het, het God hulle nie op die pad na die land van die Filistyne gelei nie, alhoewel dit nader was; want God het gesê: Die volk kan dalk berou kry as hulle oorlog sien, en teruggaan na Egipte. Daarom het God die volk laat wegdraai in die rigting na die woestyn, na die Skelfsee toe. En die kinders van Israel het goed gewapend uit Egipteland opgetrek.(Eks 13:17-18)
Dit wil dus voorkom of die doop aan ons standvastigheid in die Here gee sodat ons nie weer maklik verval in ons vroeëre slawerny van die sonde nie.
Laastens praat Jesus met Nikodemus in Johannes 3 oor wedergeboorte.
Joh 3:3-5 Jesus antwoord en sê vir hom: Voorwaar, voorwaar Ek sê vir jou, as iemand nie weer gebore word nie, kan hy die koninkryk van God nie sien nie. (4) Nikodémus sê vir Hom: Hoe kan ‘n mens as hy oud is, gebore word? Hy kan tog nie ‘n tweede keer in die skoot van sy moeder ingaan en gebore word nie? (5) Jesus antwoord: Voorwaar, voorwaar Ek sê vir jou, as iemand nie gebore word uit water en Gees nie, kan hy in die koninkryk van God nie ingaan nie.
In vers 3 word die woord sien gebruik. Die griekse bronwoord is eido wat beteken om iets met insig te sien of te verstaan. Daarmee saam sê Jesus dat so iemand uit Gees en water gebore moet word m.a.w gedoop moet word in water en vervul moet wees met Die Heilige Gees.
Hoe moet daar gedoop word?
Baptizo is die woord wat telkens in die Griekse bron gebruik word en as doop vertaal word. Daar kan geen twyfel bestaan dat dit beteken om iets of iemand in te dompel met die intensie om weer uit te haal. Daar is geen indikasie uit die woord dat besprinkeling (Grieks: rhantizo) as alternatief daarvoor gebruik is nie. As daar dan ook gelet word op die simboliek van begrawe met Jesus en opstaan saam met Hom in ‘n nuwe lewe, dan is ‘n onderdompelingsdoop as simboliese watergraf ook toepaslik terwyl besprinkeling geen van hierdie elemente simboliseer nie.
In hierdie verband kan ons ook net een keer in Jesus sterwe en tot wedergeboorte kom. ‘n Enkele onderdompelingsaksie is daarom toepaslik om hierdie simboliek te vergestalt. As Jesus beveel dat ons moet doop in die Naam van die Vader en die Seun en die Heilige Gees, dan beteken dit slegs dat dit met volle outoriteit van God is. Dit is dan ook deur die Vader wat ons veroordeel word as sondaar, ons word saam met Jesus begrawe en Sy bloed was ons skoon en dit is die Heilige Gees wat Jesus uit die dood opgewek het, wat in ons woon (Rom 8:11)
Wie kan gedoop word?
Volgens Jesus se opdrag in Mat 28:19 moet iemand die evangelie hoor, dan ‘n dissipel word en dus Jesus aanneem as Verlosser gevolg deur die doop.
Voor iemand gedoop kan word moet hy/sy dus Jesus bely as Verlosser en onderneem om Hom te volg. Lering en diep kennis van die Woord volg daarna. Wanneer ons kyk na voorbeelde waar mense gedoop is in die Nuwe Testament, dan sien ons duidelik in elke instansie dat die persoon eers tot bekering gekom het, Jesus bely het en dadelik daarna gedoop is. Lees gerus Hand 2:38, Hand 8:12, Hand 8:35-38, Hand 9:17-18, Hand 10:43-44, Hand 16, Hand 19:4-5, Rom 10:14-17. Ons kan beswaarlik ‘n beter voorbeeld vind as Filippus se vraag aan die hofdienaar in Hand 8:35 en sy belydenis van sy geloof in Jesus Christus.
Hand 8:37-38 Toe sê Filippus: As u glo met u hele hart, is dit geoorloof. En hy antwoord en sê: Ek glo dat Jesus Christus die Seun van God is. En hy het beveel dat die wa moes stilhou; en hulle het altwee in die water afgeklim, Filippus en die hofdienaar; en hy het hom gedoop
Oor die vraag of kinders gedoop is, is daar ook ‘n paar aspekte om in gedagte te hou. Uit die voorafgaande is dit duidelik dat ‘n besluit vir Christus en belydenis van geloof in Jesus en dissipelskap die doop moet voorafgaan en klein kinders en baba’s dit nie kan doen nie. Daar is egter voorbeelde van gesinne wat gedoop is in Handelinge en op die oog af kan dit blyk dat dit moontlik klein kinders of baba’s kon insluit. As ons egter na hierdie voorbeelde kyk is daar ‘n paar dinge om in gedagte te hou. In Hand 16:13-15 word vertel van Lydia en haar hele gesin wat gedoop is. In vers 40 word daar egter na hulle verwys as broeders, ‘n term wat uitsluitlik vir ouer persone en nie klein kinders gebruik is nie.
In Handelinge 10 is Cornelius se gesin ook gedoop. Vers 2 beskryf hulle egter so:
“Hy met sy hele huis was vroom en godvresend en het baie aalmoese aan die volk gegee en was altyddeur in die gebed tot God.” Verder sê Cornelius in vers 33: “Ons is dan nou almal voor die aangesig van God aanwesig om alles te hoor wat deur God aan u opgedra is.”
‘n Baba kan tog nie aalmoese gee, bid of reg wees om te luister nie. Laastens het hulle in vers 46, na doping met die Heilige Gees almal in tale begin praat, iets wat ook nie by klein kinders en baba’s gesien word nie.
Dit wil dus voorkom asof die voorbeelde van gesinne wat gedoop was in alle gevalle uit ouer kinders en volwassenes bestaan het.
Die vraag mag dan gevra word hoe oud iemand moet wees voordat hy/sy gedoop kan word en die Woord gee glad nie ‘n duidelike antwoord hierop nie, maar die persoon moet oud genoeg wees om die evangelie van Jesus te verstaan en ‘n keuse te maak.
Wie mag doop?
Die doop as sakrament is in die Nuwe Testament deur verskeie mense bedien. Die apostels het verseker aanvanklik mense gedoop, maar kon later nie meer by alles uitkom nie en toe is ander broeders verkies om te help met die verkondiging van die Evangelie.
Hand 6:2-3 En die twaalf het die menigte van die dissipels byeengeroep en gesê: Dit is nie reg dat ons die woord van God nalaat om die tafels te bedien nie. (3) Kyk dan uit, broeders, na sewe manne uit julle, van goeie getuienis, vol van die Heilige Gees en wysheid, wat ons oor hierdie nodige saak kan aanstel;
Hand 21:8 … en ons het ons intrek geneem in die huis van Filippus, die evangelis, wat een van die sewe diakens was…
Filippus word in Hand 21:8 ‘n evangelis en diaken genoem. In Hand 10:48 blyk dit dat Petrus nie self die heidense bekeerlinge gedoop het nie maar daar word gesê: “ toe het hy beveel dat hulle in die Naam van Jesus Christus gedoop moet word”
Dit behoort dus iemand te wees wat wysheid het en vervul is met die Heilige Gees.
Kan iemand weer gedoop word?
Volgens Heb 6 kan ons net een keer tot wedergeboorte kom waarvan die doop ‘n teken is, en as sulks kan iemand net een keer gedoop word.
Heb 6:4-6 Want dit is onmoontlik om die wat eenmaal verlig geword het en die hemelse gawe gesmaak en die Heilige Gees deelagtig geword het, (5) en die goeie woord van God gesmaak het en die kragte van die toekomstige wêreld, (6) en afvallig geword het—om dié weer tot bekering te vernuwe, omdat hulle ten opsigte van hulleself die Seun van God weer kruisig en openlik tot skande maak.
In Handelinge 19:2-6 word vertel van dissipels wat wel met die bekeringsdoop van Johannes gedoop is, maar nie in die Naam van Jesus nie en ook nie Die Heilige Gees ontvang het nie.
Hand 19:2-6 en hulle gevra: Het julle die Heilige Gees ontvang toe julle gelowig geword het? En hulle antwoord hom: Ons het nie eens gehoor dat daar ‘n Heilige Gees is nie. (3) En hy vra hulle: Met watter doop is julle dan gedoop? En hulle antwoord: Met die doop van Johannes. (4) Daarop sê Paulus: Johannes het met die doop van bekering gedoop en aan die volk gesê dat hulle moes glo in die Een wat ná hom kom, dit is in Christus Jesus. (5) En toe hulle dit hoor, is hulle gedoop in die Naam van die Here Jesus. (6) En Paulus het hulle die hande opgelê, en die Heilige Gees het op hulle gekom, en hulle het met tale gespreek en geprofeteer.
Paulus het hulle dadelik gedoop en die hande opgelê. Hierdie skrif beklemtoon die feit dat dit baie belangrik is dat die doop op die regte manier en vir die regte rede bedien word, so belangrik dat Paulus hulle “weer” moes doop. So is daar vandag ook gelowiges wat vir Jesus ken maar nog nie met die ware nuwe teatamentiese doop bedien is nie. Voor God, was daar dus eintlik nog geen doop gewees nie.
Indien iemand egter voorheen uit eie wil vir Jesus aangeneem het, ongeag die daaropvolgende verhouding of woordkennis, en met ‘n onderdompelingsdoop bedien is, kan hy/sy nie weer gedoop word nie.
Wat dan van die besnydenis?
Die besnydenis is ingestel as teken van die verbond wat God met Abraham gesluit het. Dit is een van vele verbonde wat God met mense in die ou testament gesluit het.
Gén 17:4-12 Wat My aangaan, kyk, my verbond is met jou, en jy sal die vader van ‘n menigte van nasies word. Daarom sal hulle jou nie meer Abram noem nie, maar jou naam sal wees Abraham, want Ek maak jou ‘n vader van ‘n menigte van nasies. En Ek sal jou buitengewoon vrugbaar maak: Ek sal jou tot nasies maak, en konings sal uit jou voortkom. En Ek sal my verbond oprig tussen My en jou en jou nageslag ná jou in hulle geslagte as ‘n ewige verbond, om vir jou ‘n God te wees en vir jou nageslag ná jou. En Ek sal aan jou en jou nageslag ná jou die land van jou vreemdelingskap gee, die hele land Kanaän, as ‘n ewige besitting; en Ek sal vir hulle ‘n God wees. Verder het God aan Abraham gesê: Maar jy moet my verbond hou, jy en jou nageslag ná jou, van geslag tot geslag. Dit is my verbond wat julle moet hou tussen My en julle en jou nageslag ná jou: Al wat manlik onder julle is, moet besny word— julle moet aan die vlees van julle voorhuid besny word, en dit sal ‘n teken wees van die verbond tussen My en julle. ‘n Seuntjie van agt dae dan moet onder julle besny word, al wat manlik is in julle geslagte.
Dit is baie duidelik dat die doop en besnydenis parallel toegepas is daar was self ‘n aanbeveling dat heidene wat gelowig geword het (en gedoop sou wees) besny moet word (Hand 15:5). Daar is ‘n groot vergadering gehou in Jerusalem om die saak te bespreek en daar is toe belsuit dat dit nie nodig is vir onbesnedenes om besny te word nie (Hand 15:23-29). Verder stel Paulus dit baie duidelik in Gal 6:12 – 16 dat daar self etlike jare later steeds kontroversie was oor die toepassing van die besnydenis by die heidene. Daar is dus geen ondersteuning vir die gedagte dat die doop die besnydenis sou vervang nie. Daar is geen skriftuurlike ondersteuning daarvoor dat die doop ‘n teken van God se verbond met Abraham kan wees nie, aangesien daardie verbond en die vleeslike teken daarvan’n ewige verbond is en nie deur die doop vervang is nie.
Jesus sê wel in Matt 26:28, Mar 14:24, Luk 22:20 en 1Kor 11:25 dat die bloed van die Nagmaal die teken is van Sy nuwe testament (verbond). Hierdie nuwe verbond waarvan gepraat word verwys egter na die diere offers wat die Levitiese priesters moes bring vir die volk Israel se sondes. Dit vervang nie die besnydenis nie maar die verbond wat God met Sy volk by Sinai gesluit het. Dit is dus duidelik dat die doop nie die teken van Jesus se nuwe verbond is nie.
Heb 9:18-20 Daarom is die eerste verbond ook nie sonder bloed ingestel nie. (19) Nadat Moses al die gebooie van die wet aan die hele volk oorgedra het, het hy bloed van kalwers en bokke saam met water geneem en met rooi wol en hisop die wetboek self sowel as die hele volk besprinkel (20) en gesê: “Dit is die bloed van die verbond wat God vir julle ingestel het.”
Die doop is dus ‘n sakrament deur Jesus ingestel wat ons oproep tot ‘n stap van gehoorsaamheid met die belofte van groot seën en groei in ons verhouding met Christus. In die laaste dae is daar duidelik ‘n nuwe soeke na die waarhede uit die woord en die volheid van die Koninkryk van God. Mag Sy Naam verheerlik word!
Like this:Like Loading...	33 Responses to “Wat sê die Bybel oor die doop?”
Dankie vir ‘n baie waardevolle samevatting oor die doop!
Anoniem said this on	November 24, 2012 at 2:17 nm | Reply Die doop is deur Jesus ingestel en doop is nie besprinkel nie. Doop en verbond is twee verskillende prosesse.
Nadat Jesus gekruisig is het alles nuut geword. Hyself is gedoop en het sy apostels ‘n opdrag gegee om al die nasies te gaan doop. Doop bedoel ondergaan en daar is net een doop en een dood.
Magda Kopp said this on	Desember 29, 2012 at 1:56 vm | Reply Jy is reg, Magda. Ongelukkig is daar baie mense wat nooit die Woord ondersoek ten opsigte van hierdie saak nie. Die doop het groot geestelike betekenis en implikasies. Ek sien egter onder mense wat groot word in kerke waar die ware doop beoefen word, dat hulle ook maar traag is om dit te ondergaan. Dit beroof hulle van baie geestelike skatte en dieper insig in die Koninkryk van God.
Khosaan said this on	Januarie 2, 2013 at 9:19 vm | Reply Ons het groot geword in die drie susters kerk. Ons as kinders is gedoop toe ons klein was. My suster is nou oor na ‘n ander kerk toe, Christian Faith Youth Centre, daar is sy en haar man en kinders weer gedoop. Is dit verkeerd ?
Elizabeth van der Merwe said this on	April 10, 2013 at 1:46 nm | Reply Elizabeth
Ek het aanvanklik met dieselfde vraag geworstel toe my vrou die eerste keer gesê het dat sy voel sy gedoop moet word. Dit het my gedwing om regtig die antwoorde uit die Woord te soek. Ek verstaan uit die Woord dat doop ‘n respons is op my bekeringsbesluit en dat ‘n baba nie die besluit kan maak nie. Daarom is ‘n bsprinkelings babadoop nie die Bybelse doop soos deur Jesus ingestel nie. Jou suster Het haar dus nie weer laat doop nie, maar is nou vir die eerste maal gedoop.
As iemand egter ‘n bekeringsdoop gehad het en na die verloop van jare besluit om hom- / haarself weer te laat doop, dink ek dat dit verkeerd is en geen bybelse fondasie het nie. Omdat die doop ‘n teken is van Jesus se begrafnis en opstanding, en Hy net een keer die dood oorwin het (en beslis nie nodig het om dit weer te doen nie), kan ek myself net een keer laat doop.
Ek sou dus sê dat jou suster en haar gesin wel voorheen besprinkel is maar nou die eerste keer gedoop is.
Ek hoop dit beantwoord jou vraag, maar ek deel graag gedagtes met jou.
Khosaan said this on	April 10, 2013 at 5:12 nm | Reply Elizabeth onthou eerstens da is net 1doop, 1geloof en 1Here volgens Efesiers 4v5. Dan wil ek ook u in kennis stel dat d regte doop uit Hand 2v38 kom en as iemand nie volgens dai skrif gedoop isi dan kan hy, ni wee gedoop word ni ma liewer REG gedoop word volgens Hand 19:1-5. Net die doop in Jesus naam is tot vergifnis van sonde AMEN….a baba kan ni gedoop word nie want hy kani glo ni volgens Mark 16v16 en Hand 16:30-33
Nigel said this on	April 25, 2013 at 11:14 vm Om aan Christus te behoort
Ben Biggs said this on	Mei 20, 2013 at 12:13 vm | Reply Ek is as baba besprinkel tydens ‘n seremonie in een van die susterskerke. My ouers het hierdie besluit geneem en ek het geen aandeel daarin gehad nie. Jare later en nadat ek aangeneem en voorgestel is (‘n ander onderwerp waaroor ons behoort te gesels) het my vrou waarlik tot bekering gekom en haar lewe het drasties verander. Kort hierna het sy begin praat van doop en ek het met predikante en pastore hieroor begin praat maar hulle het my net verwar. Ek het die Bybel toe begin bestudeer en in my binnekamer vir die Here gevra wat Sy wil is ihv. Binne ‘n baie kort tydsbestek het dit vir my baie duidelik geword dat die woord Baptizo volgens een Engelse woordeboek beteken ” to be enveloped by ” maw om omvou te word met. ‘n Mens kan net omvou word met water as jy daarin gedompel word en nie met ‘n paar druppels water nie. Die Bybel verwys telkens daarna dat die dopelinge uit die water uit opgekom het – ‘n duidelike teken dat hulle onder die water was. Voorts is die doop ‘n daad van gehoorsaamheid deur bekeerlinge nadat hulle die Here aangeneem het. Sien al die skrifte hierbo gekwoteer. ‘n Baba verstaan nie waaroor dit gaan nie en kan nie tot bekering kom en dan versoek om gedoop te word nie. Nadat ek ook tot bekering gekom het, is ek en my vrou toe gedoop saam met ons ouderling en sy vrou wat dieselfde paadjie gestap het. Nodeloos om te sê dat dit die einde van sy ouderlingskap was en agv sensuur en druk was dit ook die einde van ons lidmaatskap van die betrokke kerkgenootskap. Dit was ongeveer dertig jaar gelede. Ek vermoed dat die susterskerke vandag ‘n baie meer verdraagsame houding inneem ihv. Baie dankie Ettienne vir ‘n baie duidelike en volledige uiteensetting van hierdie belangrike onderwerp.
Francois said this on	Mei 21, 2013 at 7:22 vm | Reply Francois, baie dankie vir jou getuienis. Jou storie is ‘n refleksie van my eie pad. Ongelukkig is jou hoop op meer verdraagsaamheid vir die wat die wil van God ononderhandelbaar soek nie die realiteit nie. Ons moes ook maar die inkwesisie deurgaan en is nie toegelaat om verder te bedien nie. Solank as wat dit die amptelkke standpunt van die sinode is, sal geen dopeling in ‘n bedienningshoedanigheid kan staan nie, want sodra iemand kla, dan moet die sinode hulle offisiële leering afdwing.
Ek glo egter dat enigeen wat die Woord van God self ondersoek en werklik bid tot God tot dieselfde oortuiging sal kom as ons.
Khosaan said this on	Mei 21, 2013 at 11:25 vm | Reply Ek weet van hoeveel leraars wat uit die Ng kerk geskop is oor dat hulle , hulle laat doop het. Gaan google maar dan sal jy sien hoeveel Ng kerk leraars ontslaan is oor die doop. Ek weet van ouderlinge wat gevra is om uit die kerkraad te bedank omdat hulle hulle tot die werklike doop gewend het. Besprinkeling is ‘n vals leerstelling wat verkondig word deur die New Age sinode van die Ng kerk. Dan vra die Ng kerk hoekom hulle lidmate dramaties afneem ja vanwee die vals leerstelling wat hulle voorhou.
Johan Vosloo said this on	Februarie 20, 2014 at 4:01 nm Ek het op ‘n snaakse manier by hierdie “site” aafgekom. Dit is “awesome”. Baie dankie. Ja ek was ook in een van die Susterskerke en nadat ek tot bekering gekom het, het die Here vir my skrif gegee en elke keer is dit dat ek gedoop moet word. Vir die ouens wat nog struikel hieroor of nie seker is nie, wil ek graag Lukus 7 gee veral vanaf vers 29-30. “En toe die hele volk en die tollenaars dit hoor, het hulle God geregverdig deur hulle te laat doop met die doop van Johannes. Maar die Fariseers en die Skrifgeleerdes het die raad van God aangaande hulle verwerp deur hulle nie te laat doop nie.”
Spreek vanself. Shalom!
Meisie Fourie said this on	Mei 22, 2013 at 2:08 nm | Reply Ek dink daar is wel diegene wat soos die fariseers besluit om nie aan God se woord gehoorsaam te wees nie, maar dink ook dat die Satan heelhartig daarteen baklei dat iemand gedoop word. Hy sal hulle op allerhande manier probeer weerhou. Party is te trots om teenoor hulle friende familie en gemeente te erken dat hulle dalk ‘n verkeerde leering aangehang het, party is bang vir die verantwoordelikheid wat kennis van die waarheid sal bring en ander is bang vir die gevolge van hulle besluit. Ek glo ook dat daar baie is wat nog nie gawe van die Heilige Gees ontvang het nie en daarom is daar nog ‘n sluier oor hulle verstand.
2Kor 3:14-17 sê:
Khosaan said this on	Mei 22, 2013 at 6:08 nm | Reply ek is ook in die ng kerk as baba gedoop en het my laat grootdoop in die shofar christen kerk. die rede hoekom ek dit gedoen het, ek het baie vrae gevra oor die doop en het besluit om dit te doen. anders gaan dit die res van my lewe by my spook. daar het toe vrede in my hart gekom en ek is rustig daaroor. doop red niemand nie en water kan niks aan mens doen nie. dit beteken nie omdat mens gedoop is gaan hy of sy hemel toe nie. die belangrikste is om Jesus as verlosser aan te neem en nie die doop nie.
bernard kuhn said this on	Mei 26, 2013 at 9:04 nm | Reply Jy is heeltemal reg – Net geloof in Jesus Christus as die vleesgeworde Seun van God kan ons red. As redding al was waarna iemand streef, dan is hy/sy die armste van al God se kinders.Jesus beloof aan ons outoriteit, krag, loon, heerskapy en krone. Ons doel hier op aarde is tog nie om vas te steek by die mees fundamentele beginsels van die Koninkryk nie? Die Here wil ons voorberei om saam met Hom te regeer as oorwinnaars. Die fisiese water maak niks aan jou nie, maar die geestelike waarde van ‘n onderdompelingsdoop verander mense. Jou eie getuienis is dat dit jou rustigheid gegee het en ek ervaar dat baie mense geloofssekerheid het nadat hulle gedoop is. Mense se insig in die Woord verander ook. Hulle begin waarhede van die koninkryk insien wat hulle voorheen nie kon snap nie. Ek het geen twyfel dat die Doop mense verander en toelaat om verder en vinniger te groei in heiligmaking nie. Mag ons nooit ophou groei in God nie.
Khosaan said this on	Mei 27, 2013 at 10:14 nm | Reply ) Die Nuwe Testament Vertaal uit die oorspronklike Grieks in Hedendaagse Afrikaans;- deur Prof Jan van der Watt & Prof Stephan Joubert.
Beskrywende tekste met betrekking tot die doop
Markus 16,16 Hy sé vir hulle; Gaan vertel vir al die mense die goeie nuus oor My. Almal moet dit hoor. Elkeen wat julle boodskap glo en by julle as Christene aansluit deur gedoop te word, sal gered word. Iemand wat dit nie wil glo nie, kan maar vergeet; God sal hom of haar straf.
Handelinge10,48 Petrus het daarop gereél dat almal in Kornelius se huis gedoop moet word in die Naam van Jesus Christus.
Handelinge 19,4&5 Johannes het ook vir elkeen wat hy gedoop het, gesé dat hulle moes glo in die Een wat na hom op die toneel sou verskyn. Daardie Een is natuurlik Jesus. Daarom geld Johannes se doop nou nie meer nie. Jesus het dit met n nuwe doop kom vervang. Toe die gelowiges hoor wat Paulus sé, was hulle vuur en vlam om in die Naam van die Here Jesus gedoop te word. Paulus het dit toe ook gedoen.
1Petrus 3,21 Hierdie dinge is eintlik vir ons n voorbeeld van wat op geestelike gebied by die doop gebeur. Daar skei die paaie van die mense wat gered word en die wat nie gered word nie. Dit gaan nie oor vuilgoed wat die water van jou liggaam afwas nie. Dit gaan eerder oor dit wat binne in jou gebeur. Dit gaan daaroor dat jy God opreg vra om alles weg te vat wat jou skuldig laat voel.
Kolossense2,12 Toe julle gedoop is, het daar ñ geestelike begrafnis plaas gevind; geestelik is julle saam met Christus begrawe.Dit het nie vir julle die einde beteken nie,maar dit was eintlik vir julle ñ nuwe begin.God het Christus immers uit die dood en die graf laat opstaan. Gelasiers3, 27 Weet julle daardie dag toe julle gedoop is, het julle ook ten volle van bo tot onder deel gekry in Christus se redding. Julle doop was soos ñ stel splinter nuwe klere. By julle doop het julle Christus aangetrek soos mens n stel nuwe klere aantrek. Nou behoort julle heeltemal aan Hom. Omdat julle aan Christus behoort , is julle nou ook deel van sy nuwe familie.
Titus 3,3,4 God het ons heeltemal nuutgemaak. Ons is as t ware n tweede keer gebore toe ons sy kinders geword het. Die doop is die bewys daarvan. Dit sé vir ons dat ons ou, sondige mens dood en begrawe is en dat God ons n tweede keer oorgemaak het.
(2)Verskillende tye @ omstandighede.
Ben Biggs said this on	Junie 11, 2013 at 11:09 nm | Reply Ek is so bietjie onseker oor die feit dat n babatjie soos hul noem “ingeseen” moet word. My seuntjie is nou 17 maande en dis iets waarmee ek sukkel moet dit of moet dit nie gedoen word nie. Ek is nie teen of vir dit nie, maar toe ek klein was, het my ma hul ons ook laat inseen in die kerk, en ek is op 16 gedoop. Maar as ek nou hier lees dan klink vir my daar is dan geen doel daaraan om n kleintjie te laat inseen of besprinkel nie. Is dit iets wat ook gedoen moet word volgens die Bybel en wat is die doel daaragter? Baie Dankie
Rosanne Bornman said this on	Augustus 12, 2013 at 1:09 nm | Reply Daar is geen Bybelse opdrag dat baba’s ingeseen moet word nie. In die Nuwe Testament word daar in Luk 2:22-24 vertel van Maria wat Jesus na die tempel gebring het. Tydens die episode het Simeon en Anna Jesus geseën en oor Hom en Maria geprofeteer.
Volgens die Wet van Moses was ‘n vrou na die geboorte van ‘n seun vir 40 dae onrein en kon sy nie in die tabernakel / tempel kom nie. Na ‘n dogter se geboorte was dit 80 dae. Na verloop van hierdie tyd, moes sy ‘n offer bring by die priester om vir haar versoening te doen sodat sy weer rein mag wees. ‘n Lam moes geoffer word, maar as sy en haar man baie arm was, kon hulle twee duiwe offer (soos wat Josef en Maria gedoen het). In die geval van eersgeborenes moes die hulle losgekoop word van die Here vlg Ex 13:12-15 aangesien alle eersgeborenes aan die Here gegee moes word.
In die eerste kerk en al die apostoliese briewe, is daar geen melding van die gebruik nie. Vlg. Hand 15:19-21 word ons as heidene vrygestel van hierdie wette van Moses en toe ek dood is saam met Jesus, het Die Wet sy straf oor my volbring en in my wedergeboorte kan ek nie weer deur die wet geoordeel word nie (Rom 7:1 en Rom 5-8)
My opinie is dus daar daar geen opdrag is vir inseën van baba’s nie. Ek kan egter begryp dat ‘n nuwe ouer graag sy kind aan God sou wou wy en Sy seën oor die kind vra. Elke wedergebore kind van God het egter die outoriteit in Christus om ‘n seën uit te spreek en daar is geen rede dat ‘n predikant dit noodwendig moet doen nie en daar is ook geen spesifieke rede dat dit in die kerk en voor die hele gemeente gedoen moet word nie. Daar is wel ‘n beletsel om ‘n eed voor God af te lê en daarom behoort ons geen beloftes voor God af te lê wat ons tot oordeel kan strek nie.
Hoop dit help so ‘n bietjie.
Khosaan said this on	Augustus 12, 2013 at 7:38 nm | Reply “Ken die waarheid en die waarheid sal jou vrymaak”. Ons het nodig .om die waarheid in God se Woord te ken en daaraan gehoorsaam te wees. Hos 4:6 verwys na ‘n volk wat ten gronde gaan a g v ‘n gebrek aan kennis. Ons moet God se aangesig daagliks in gebed soek en mag nie toelaat dat enige iemand die genade van God mis nie . Seenwense
Rudi Steenkamp said this on	Augustus 16, 2013 at 12:48 nm | Reply Ek dink die inseen van die babas is vir my mooi en dit kom eintlik van Jesus wat gese het laat die kindertjies na My kom verhinder hulle nie. Hy het die kindertjies hande opgele en hulle geseen. Magda Kopp 3 November 2013
magda said this on	November 3, 2013 at 6:12 nm | Reply Die doop beteken onderdompeling in die grieks. ‘n Boer wat sy beeste wil beskerm teen siektes laat hulle dip (doop) en laat hulle van kop tot tone deur die dipgang gaan. Die boer besprinkle die bees nie met druppels water nie want dit is oneffektief.
Johan Vosloo said this on	Februarie 20, 2014 at 3:48 nm | Reply Sal ek HEL toe gaan as ek nie gedoop is nie? Mail my A.S.B by paulvvuuren@gmail.com
Paul said this on	Maart 1, 2014 at 4:51 vm | Reply Paul, die kort antwoord is nee. In Luk 23:39-43 bely een van Jesus se mede-gekruisigdes dat Hy die Messias is en Jesus verklaar dat hy saam met Hom in die paradys sal wees. Hy was nie gedoop nie. Die doop ontsluit egter ‘n klomp dinge in God se Koninkryd vir die gelowige. Ek wil amper so vêr gaan as om te sê dat ‘n ware lewe van oorwinning in Christus baie moeilik of onmoontlik mag wees daarsonder. Ons doel is mos nie om net op ons nerwe by die Hemel in te skuur nie, maar om die volheid van die lewe wat God vir ons beloof het, hier en in ewigheid na te jaag.
Khosaan said this on	Maart 2, 2014 at 10:41 nm | Reply Ek groet u, my naam is Ben Biggs en ek deel graag met u en die hele wêreld oor die vraag wat by gelowiges ontstaan wat Jesus Christus as hul Verlosser en Saligmaker aangeneem het.
Ben Biggs said this on	Maart 21, 2014 at 9:51 nm | Reply Hi Ben, goed gese en ek stem 100% saam dat ons gedoop (gedompel) moet word in die naam van Jesus omdat Jesus se bloed vir ons gevloei het aan die kruis. Ek verstaan dit so: in die Bybel staan in die naam van die Vader, Seun en Heilige Gees. Wat is die naam? Jesus! Om gedoop te word is ook ‘n opdrag van God, Jesus self het dit gese en homself laat doop om vir die mense te wys hoe dit gedoen moet word. Hoe kan ons dit dan nie verstaan en gehoorsaam nie. Om dit nie te doen nie is om God te ignoreer en hom nie te gehoorsaam nie. Ek kan net getuig hoe God jou verander wanneer jy Hom gehoorsaam. Vir my het die doop ‘n wonderlike betekenis. Die Heilige Gees laat jou dinge “sien” soos jy dit nooit voorheen “gesien” het nie, dit laat jou dinge verstaan en dis net asof ek nie genoeg van Jesus kan leer nie. Prys die Heer, ek kan nie wag vir Jesus se koms nie!!!
Colette van der Poll said this on	April 27, 2014 at 6:31 vm | Reply Die Wet en die Genade.
Ivb met die vraag oor die rower wat nie gedoop was nie maar tog gered is
Ons het hier ŉ sprekende voorbeeld van twee sondaars ( waaronder ons almal val) wat skuldig bevind is en die dood in die gesig staar, met ŉ verskil.
Let mooi op; die een kom tot geloof in Jesus en bekeer hom, en alhoewel hy nie geleentheid gehad het om gedoop te kon word nie ontvang hy genade deur Jesus en word gered.
Die ander rower volhard in sy ongeloof en gaan verlore. John3,16
Hulle sterf onder die Ou Testament en die Wet.
Met die bloed van Jesus as offer aan die kruis gestort, en sy dood bevestig, het die genade van die nuwe Testament deur Jesus Christus in werking getree.
Onder die Nuwe Testament het alle mense van elke volk en taal en nasie die reg tot genade verkry, deur hulle te bekeer (tot geloof in Jesus te kom) en in die Naam van Jesus Christus te laat doop tot vergewing van sonde.Hand2,38
Hand 10,43 Aangaande Hom (Jesus) getuig al die profete dat elkeen wat in Hom (Jesus) glo, vergifnis van sonde deur sy Naam (Jesus) ontvang.
Hand19,5 En toe hulle dit hoor, is hulle gedoop in die Naam van die Here Jesus.
John 14,6 Jesus antwoord hom: Ek is die weg en die waarheid en die lewe; niemand kom na die Vader behalwe deur My nie.
Wat is die betekenis van die Nuwe Testamentiese doop?
(1)	Die doop simboliseer die afwassing van sondes as gevolg van jou bekering en geloof in Jesus Christus.
1Korint6,11 En dit was sommige van julle; maar julle het jul laat afwas, maar julle is geheilig, maar julle is geregverdig in die Naam van die Here Jesus en deur die Gees van onse God.
Hand22,16 En nou, waarom versuim jy? staan op, laat jou doop en jou sonde afwas terwyl jy die Naam van die Here aanroep.
(2)	Die Nuwe Testamentiese doop dui op die opstanding van die bekeerde uit die dood.
Kolossense2,12 omdat julle saam met Hom begrawe is in die doop, waarin julle ook saam opgewek is deur die geloof in die werking van God wat Hom uit die dode opgewek het.
Hy(die bekeerde) staan nou op uit die water in ŉ nuwe lewe saam met Jesus in die krag van die Heilige Gees.
Wat is die belangrikheid van die doop?
(1)Geloof: (John3,16) Bekering: Hand2,38 en Weergeboorte: (John3,5) Is noodsaaklik om hemel toe te gaan.
(2) Doop is ŉ stap van gehoorsaamheid, ŉ getuienis en ŉ simboliese aksie wat sterwe en opstaan met Christus in ŉ nuwe lewe voorstel.
Hand 10,34-35 En Petrus het sy mond geopen en gesê: Ek sien waarlik dat God geen aannemer van die persoon is nie, maar dat in elke nasie die een wat Hom vrees en geregtigheid doen, Hom welgevallig is.
Ben Biggs said this on	Mei 4, 2014 at 12:05 nm | Reply Oor die rower aan die kruis wat nie gedoop is nie en saam met Jesus in die paradys is….onthou, die groot opdrag van Matt 28:19 was toe nog nie gegee nie. Hy kon dit nog nie toepas in sy lewe nie…
Maar vir ons wat nou in die Nuwe Testamentiese bedeling is, is Die doop uiters belangrik. Dit is deel van Die saligheidsplan van God: bekering, geloof in Jesus Christus en die doop.
Anoniem said this on	Mei 19, 2014 at 12:07 nm | Reply Ek is twee keer gedoop mattheus 28v en handelinge2 v37
marius julius said this on	Mei 25, 2014 at 10:41 vm | Reply Ek is twee keer gedoop mattheus 28 handelinge 2v37
marius julius said this on	Mei 25, 2014 at 10:45 vm | Reply Daar moet eers verstaan word wie die Vader , die Seun en die Heilige Gees is om die doop te verstaan. Hierdie is n baie bree onderwerp en n diep studie oor Math 28. 19 moet gedoen word om die bevel te verstaan van die Here Jesus. As u meer hieroor wil weet stuur vir my jou epos adress en ek stuur vir jou n volle studie ontleding oor Math 28: 19
My epos is: johanernst16@gmail.com
johan said this on	Junie 16, 2014 at 8:57 vm | Reply Ek het my as jongman bekeer en alhoewel ek baie die pad byster geraak het en weer teruggekom het, ervaar ek God se invloed en teenwoordigheid in my lewe daagliks. As ek nie die behoefte het om grootdoop te doen nie wat se dit van my?
Hansie said this on	Julie 4, 2014 at 1:19 nm | Reply Ek dink dat jy inherent ongehoorsaam is aan die Woord van God. Dit sal jou nie jou redding kos nie, maar jou wel daarvan weerhou om die volheid van God se plan vir jou lewe te ervaar. Gehoorsaamheid hang nie eintlik daarvan af of jy ‘n behoefte daaraan het of nie. Dit is die geloof dat wanneer jy gehoorsaam is, dat dit tot God se Heerlikheid en jou eie uiteindelike voordeel sal strek. Heb 11:6. Almal wat ek ken en hulself laat doop het uit gehoorsaamheid getuig van die effek wat dit op hulle eie geestelike lewe gehad het. Ek wonder maar net hie jy op my blog afgekom het as jy nie oor die doop gedink het nie? Ek glo dat elkeen wat die Heilige Gees in hom het, deur God self aangekoedig sal word om hom/haar te laat doop. Op die ou einde is die vraag of ek na God se stem luister, of dit weerstaan en probeer weg redeneer. Iemand kan tog nie sê hy dien Die Here nie en dan nie doen wat Hy sê nie?
Khosaan said this on	Julie 4, 2014 at 1:36 nm | Reply Hi da..jy se as jy bitterh en onvergewinsgesindheid het is dit d onwaardige wyse waarop iemand kom om nagmaal te hou..is daar is vers wat dit bevestig dat onwaardige wyse na dit verwys?
anneke said this on	Augustus 7, 2014 at 10:20 vm | Reply In 1 Kor 11:17-23 word daar gepraat van verdeeltheid onder die kerk (ligaam van Christus). Ek dink dat daar verskeie maniere is om op onwaardige wyse die nagmaal te gebruik. In vers 29 word gesê dat die liggaam van Christus nie in die maal erken word nie. As ons in verdeeltheid saam kom soos wanneer ek met bitterheid en onvergifnis teenoor ander lede van Christus se liggaam koester, dan neem ek die brood bloot uit gewoonte en nie omdat ek werklik erns maak met die eenheid van die liggaam nie. Vers 30 vertel wat met diegene gebeur wat dit doen. Dit sluit ook aan met Mat 18:34 en 35. Hier is eintlik die grootste waarskuwing. Hoeveel mense leef in gevangeneskap en oyniging omdat hulle nie kan vergewe nie.
Khosaan said this on	Augustus 10, 2014 at 8:04 vm | Reply Lewer kommentaar Cancel reply
Hoeveel koekeloerders	26,890 hits